Shimako Murai

Si Shimako Murai (村井 志摩子, Murai Shimako; Hulyo 12, 1928 – Mayo 9, 2018) sarong Hapones na parasurat nin dula. Namundag siya sa Hiroshima, alagad bako siya sa siyudad kan aldaw kan pagbobomba nin atomika. Dakul siyang mga katood na nawaran sa pagbobomba, asin an saiyang hararom na pagkasala nagtulod sa saiya na idedikar an kadaklan kan saiyang buhay sa paggibo nin mga dulang konektado sa mga pagbobomba sa Hiroshima.

Nakamate siya nin hararom na koneksyon ki arkitekto Jan Letzel, na nagdisenyo kan edipisyo nin Hiroshima Prefectural Commercial Exhibition, na — huli sa swerte — nakaligtas sa pagsabog kan bomba atomika, asin huli kaiyan nagin an bantog na A-bomb dome. Si Letzel taga-Czech, asin si Murai nagdesisyon na mag-adal sa Prague. Saiyang tinradusir an manlaenlaen na mga obra sa pag-oltanan kan Czech asin Hapon, kabale an enot na mga bersyon sa Hapon kan mga dula ni Josef Topol, Václav Havel asin Milan Kundera, asin opera ni Smetana asin Janáček. Huli kaining trabaho, naggana siya kan 1968 Kinokuniya Theatre Award.

Kan huri, an saiyang mga dula mismo na-perform asin naggana nin mga award sa bilog na Hapon, pati na man sa Maui (Hawaii), sa Avignon Festival asin sa Edinburgh Fringe, na pinagbidahan nin mga aktres arog ni Mahō Shibuki (ex Takarazuka), Takajō Miki (ex SKD=Shochiku Kageki Dan) asin Kurihara Chieko (JMDB).

Nag-agom siya ki Kuzui Kinshirō (ja:葛井欣士郎), sarong prodyuser nin pelikula asin manager kan alternatibong sinehan na Art Theatre Shinjuku Bunka durante kan dekada 1960 asin temprano 1970.

Nagadan siya kan Mayo 9, 2018, sa saiyang harong sa Shinjuku.
Kategorya:1928 nagkamurundag